मेरे मलमिद्दै दा पक्खरू मता गै उप्पर उड्डरन लगा तां बदलैं दा रूं इयां लग्गन लगा जियां कपैह्ड़ी च कपाहू दा रूं बेलगाम होइयै तांह्-तुआंह् खिल्लरी गेदा होयै। कुसै लै रूयैं दा तमार इयां सेह्ई होन लगदा जियां आक्खो खरूदी जागतैं अंदर-बाह्र रूं गै रूं खलारी चाड़ी-चम्भा पादा होयै। इक नङा अक्खीं गी नेआ धोखा लग्गा जे बदल दूर हेठ पानी दे सागर च तरदे बझोन लगे। बदलैं दे भांत-सभांते रूप मेरे मलमिद्दै दे पक्खरू कन्नै मन-भानियां चाघियां करी जारदे हे जे चानक दृश्य बदलेआ ते लब्भन लगी पेआ पाले लदोआ बरफानी उबड़-खाबड़ मनो प्हाड़ें दे कींगरे नेईं आट्टा, खढ, मैद्दा, लून, चौल, मक्खन ते लेतरै दे समान्नै दे ट्रक्कें दे ट्रक्क खिल्लरी गेदे न। मेरे मलमिद्दै दा पक्खरू किछ ओपरे गै घाड़-घड़ूमे घड़ी जारदा हा। कदें किछ सोचदा कदें किछ। इक नङा इयां बी सोचन लगा जे ओ इसलै अन्टर्किटिका च बरफू दे तोद्दैं उप्पर-उप्पर डुआरां भरै करदा ऐ। फ्ही ए बी सोचेआ जे ओ ग्रीनलैंड च उड्डरी जा करदा ऐ बशक्क एस्कीमो नजरी नेईं चढ़ै करदे।